Guguwar Irma: Miliyoyin Mutane Sun Rasa Wutar Lantarki a Florida
Al'umar jihar Florida da suka tserewa guguwar Irma, yayin da suke jira a bude hanyoyin da za su koma gidajensu, ranar 11, Satumba 2017.
Mazauna tsibirin da ke kudancin Florida inda mahaukaciyar guguwar nan ta Irma ta yi wa mummunar illa, yanzu haka ba za su iya dawo wa gidajen su ba har na tsawon makonni, kamar yadda fadar shugaban Amurka ta White House ta fada jiya Litinin.
Mai baiwa shugaba Donald Trump shawara a harkokin tsaron cikin gida Tom Bossert, ya ce kafin abubuwa su farfado su koma yadda suke a jihar Florida zai dauki lokaci, domin kuwa guguwar ta lalata gadojin da suka hada cikin birni da sauran bangaren birnin.
Bossert dai yana magana ne bayan da jami'ai a Florida suka kammala dukkan bincikensu tare da auna irin illar da guguwar ta Irma ta yi.
Wannan guguwar dai, bayan da ta kassara arewacin Florida, yanzu ta dangana zuwa jihar Georgia tare da haifar da ambaliya a yankin.
Hakan ya sa yawan gidajen jama'a da abin ya shafa gidajensu suka kasance cikin wannan mawuyacin hali, musammam daga yammacin Florida ta gabar kogin Mexico har ya kai zuwa babban birnin mafi girma a jihar, sai kuma Jacksonville ta gabar Tekun Atlantika.
Jihar Florida dai ita ce jiha ta uku mafi yawan jama’a Amurka, wadda take da kamar mutane miliyan 20, kuma miliyan shidda daga cikin mutanenta ba su da wutar lantarki a sanadin wannan guguwar.
Ana Zaton Guguwar Irma Ta Isa Florida Ranar Lahadi
Guguwar Irma: Kusan Mutane miliyan Shida Aka Nemi Su Fice Daga Florida
Yau Litinin ne ake sa ran mahaukaciyar guguwar na ta Irma zata rage karfi
Guguwar Irma Ta Fantsamo Tayi Kaca-Kaca Da Jihar Florida
Guguwar Irma Ta Fara Ingiza Gabar Tekun Florida